**NÁRODNÁ RADA SLOVENSKEJ REPUBLIKY**

IX. volebné obdobie

**274**

**NÁVRH Vlády**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov**

Podľa § 89 ods. 1 zákona č. 350/1996 Z. z. o rokovacom poriadku Národnej rady Slovenskej republiky za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, národná rada sa môže na návrh vlády uzniesť na skrátenom legislatívnom konaní o návrhu zákona.

Na rokovanie vlády Slovenskej republiky sa predkladá návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.

Doplňujúcim odôvodneným stanoviskom INFR(2018)2183 C(2023)6185 final bol oznámený Slovenskej republike nesúlad vnútroštátnej právnej úpravy s čl. 53 smernice 2005/36/ES o uznávaní odborných kvalifikácií v platnom znení. Európska komisia v doplňujúcom odôvodnenom stanovisku poukazuje na nesplnenie povinnosti podľa článku 53 smernice 2005/36/ES, že u zdravotníckych pracovníkov, ktorých výkon činnosti môže mať vplyv na zdravie pacientov, nie je zaručené, že každé overovanie ovládania jazyka musí byť primerané činnosti, ktorú má zdravotnícky pracovník vykonávať. Ďalej namieta, že nie je ustanovená možnosť preukázať svoje znalosti akýmkoľvek spôsobom a je zavedená len jazyková skúška.

V Úradnom vestníku Európskej únie L 2383 bolo dňa 9. októbra 2023 uverejnené Delegované rozhodnutie komisie (EÚ) 2023/2383 z 23. mája 2023, ktorým sa mení príloha V k smernici Európskeho parlamentu a Rady 2005/36/ES, pokiaľ ide o doklady o formálnej kvalifikácii a názvy špecializačných odborov. Jednou zo základných povinností členského štátu Európskej únie je transponovanie smerníc do vnútroštátneho právneho poriadku. Neprebratie smernice a následné neoznámenie prebratia smernice, prípadne neplnenie konkrétnych povinností vyplývajúcich zo smerníc je dôvodom na začatie konania podľa článku 226 Zmluvy o založení Európskeho spoločenstva pre nesplnenie zmluvných povinností. V konaní podľa článku 226 Zmluvy o založení Európskeho spoločenstva môžu byť rozhodnutím Súdneho dvora ES uložené Slovenskej republike sankcie, ktoré Európska komisia navrhuje podľa oznámenia Komisie o uplatňovaní článku 228 ZES.

Aktuálny nedostatok zdravotníckych pracovníkov, najmä členov ošetrovateľských tímov predikuje potrebu implementácie akútnych riešení, ktoré prispejú v krátkom časovom horizonte k zlepšeniu vzniknutej situácie. V zdravotníctve sa umožní výkon odborných pracovných činnosti v zdravotníckych povolaniach praktická sestra - asistent, zubný asistent a sanitár, študentom a žiakom vybraných študijných odborov už po ukončení akademického roka a školského roka 2023/2024, teda už počas letných prázdnin v roku 2024, prostredníctvom pracovno-právneho alebo obdobného pracovnoprávneho vzťahu. Týmto opatrením sa už v blížiacom sa období čerpania letných dovoleniek umožní posilnenie zabezpečenia poskytovania zdravotnej starostlivosti žiakmi stredných zdravotníckych škôl a študentmi vysokých škôl. Opatrenie globálne podporí motiváciu študentov vysokých škôl a žiakov stredných zdravotníckych škôl pre zdravotnícke povolanie ako aj výkon odborných pracovných činností, zlepší ich adaptáciu v zdravotníckych zariadeniach, ako aj formovanie vzájomných vzťahov v multidisciplinárnych tímoch. Zamestnávatelia získajú príležitosť pre potencionálne obsadzovanie pracovných miest novými zamestnancami a budovanie ich kariérneho rastu.

Zavádza sa spolupráca Ministerstva zdravotníctva SR so samosprávnymi krajmi v oblasti uplatnenia absolventov rezidentského štúdia, s cieľom zavedenia systémového opatrenia na plynulejšie,  efektívnejšie a adresnejšie dopĺňanie absolventov rezidentského štúdia do ústavnej a ambulantnej praxe so zameraním sa na regióny Slovenska s nedostatkom zdravotníckych špecialistov. Úpravou sa umožní, aby bol zamestnávateľom zdravotníckych pracovníkov zaradených do rezidentského štúdia aj poskytovateľ ambulantnej zdravotnej starostlivosti, u ktorého bude môcť absolvent rezidentského štúdia po úspešnom ukončení štúdia poskytovať zdravotnú starostlivosť. Úspešný absolvent rezidentského štúdia sa bude môcť uplatniť aj v ústavnom zdravotníckom zariadení. Ďalej sa absolventovi rezidentského štúdia umožní v päťročnom období poskytovania zdravotnej starostlivosti získať nadväzujúcu špecializáciu, alebo certifikovanú pracovnú činnosť, ktorej doba získavania bude započítaná do tohto obdobia.

Zefektívnením procesu vydávania minimálnych štandardov ďalšieho vzdelávania zdravotníckych pracovníkov, sa zabezpečí pružná a plynulá inovácia minimálnych štandardov v nadväznosti na aktuálne požiadavky aplikačnej praxe a nové trendy v príslušných odboroch.

Hlavným cieľom návrhu zákona je upraviť príslušné ustanovenia zákona (§ 34b) tak, aby boli v súlade s článkom 53 smernice 2005/36/ES o uznávaní odborných kvalifikácii v platnom znení. Účelom je doplnenie ďalších spôsobov, ktorými môže cudzinec, ktorý má záujem vykonávať zdravotnícke povolanie na Slovensku preukázať ovládanie štátneho jazyka v rozsahu nevyhnutnom na výkon zdravotníckeho povolania, ako aj zabezpečiť, aby bolo overovanie ovládania štátneho jazyka primerané a zamerané na odborné pracovné činnosti, ktoré má cudzinec (zdravotnícky pracovník) záujem na Slovensku vykonávať.

V záujme jednoznačnosti a právnej istoty sa nahradia príslušné tabuľky prílohy č. 3, týkajúce sa dokladov o formálnej kvalifikácii a názvov špecializačných odborov, v súlade s Delegovaným rozhodnutím komisie (EÚ) 2023/2383 z 23. mája 2023, ktorým sa mení príloha V k smernici Európskeho parlamentu a Rady 2005/36/ES.

V prípade, ak si Slovenská republika nesplní povinnosti vyplývajúce z ustanovení smernice, Európska komisia by pokračovala v konaní podľa článku 258 Zmluvy o fungovaní Európskej únie z dôvodu nesúladu niektorých ustanovení slovenského práva s článkom 53 smernice 2005/36/ES, ktoré by mohlo finálne viesť až k rozsudku Súdneho dvora Európskej únie obsahujúcom uloženie finančnej sankcie.

Na základe vyššie uvedených skutočností z dôvodu možných značných hospodárskych škôd je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.

V Bratislave dňa 17. apríla 2024

**Robert Fico**

**predseda vlády**

**Slovenskej republiky**

**Zuzana Dolinková**

**ministerka zdravotníctva**

**Slovenskej republiky**